|  |  |
| --- | --- |
| Brīvības ielā 55 | Tālr.: 67 013 213 |
| Rīgā, LV-1519 | Fakss: 67 280 882 |
|  |  |

**PADOMES SĒDES PROTOKOLS NR.20**

**2014.gada 22.decembrī**

**Sēde notiek:** LR Ekonomikas ministrijā, Brīvības ielā 55, Rīgā, LV-1519, 506.telpā

**Sēdes sākums**: plkst.15:00

**Sēdi vada**: Z.Liepiņa, valsts sekretāra vietniece

**Sēdē piedalās**:

**Padomes locekļi** –

|  |  |
| --- | --- |
| Patērētāju tiesību aizsardzības centra direktore   |  - B.Vītoliņa |
| Valsts ieņēmumu dienesta Akcīzes pārvaldes Uzraudzības daļas vadītājs  |  - Ģ.Kaņeps |
| Valsts ieņēmumu dienesta Muitas pārvaldes Muitas atļauju kontroles daļas vadītāja |  - I.Valtere |
| Valsts policijas Galvenās kārtības policijas pārvaldes Licencēšanas un atļauju sistēmas nodaļas priekšnieks | - A.Sudārs |
| Vides aizsardzības un reģionālās attīstības ministrijas Vides aizsardzības departamenta Piesārņojuma novēršanas nodaļas vecākais eksperts |  - J.Pļavinskis |
| Valsts vides dienesta Uzraudzības departamenta Kontroles uzraudzības daļas vadītājs | - A.Roska |
| Veselības ministrijas Farmācijas departamenta direktors | - J.Zvejnieks |
| Zemkopības ministrijas Veterinārā un pārtikas pārstrādes departamenta Pārtikas drošuma un higiēnas nodaļas direktora vietniece | - D.Ugare |
|  |  |
| **Uzaicinātie –** |  |
| Ekonomikas ministrijas Iekšējā tirgus departamenta direktore | - I.Apsīte |
| Ekonomikas ministrijas Iekšējā tirgus departamenta Atbilstības novērtēšanas nodaļas vadītājs | - E.Šaicāns |
| Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vecākā referente | - D.Ločmele |
| Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vecākā referente | - M.Ivanova |
| Patērētāju tiesību aizsardzības centra Preču un pakalpojumu uzraudzības departamenta direktore  | - L.Rinkule |
| Valsts augu aizsardzības dienesta Agroķīmijas departamenta vecākais inspektors | - D.Levans |
| Labklājības ministrijas Darba attiecību un darba aizsardzības politikas departamenta vecākā eksperte | - J.Geduša |
| Valsts tehniskās uzraudzības aģentūras Tehniskās uzraudzības departamenta vadītājs | - Ģ.Skrīvelis |
| Veselības inspekcijas vadītāja vietniece plānošanas un attīstības jautājumos, departamenta direktore | -I.Liskova |
|  |  |
| **Sēdē nepiedalās**: |  |
| VSIA „Latvijas proves birojs” Proves noteikšanas un zīmogošanas departamenta direktors | - K.Klints |
| Nacionālā veselības dienesta direktors | - M.Taube |

|  |  |
| --- | --- |
| **Sēdi protokolē –** |  |
| Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vecākā referente | - M.Ivanova |

**Sēdes darba kārtība:**

1. Tirgus uzraudzības plāni 2015.gadam - galvenās prioritātes;

2. Baltijas valstu kopprojekts attiecībā uz robežkontrolēm*;*

3. Jaunās likumdošanas iniciatīvas: pirotehnikas un tabakas direktīvu pārņemšana*;*

4. Grozījumi Preču un pakalpojumu drošuma likumā;

5. Jaunā gāzes balonu aprites, uzraudzības un kontroles kārtība*;*

6. RAPEX sistēmas jaunās prasības papildus preces identifikācijai*;*

7. Jaunās Eiropas Komisijas noteiktās prasības nacionālo tirgus uzraudzības plānu gatavošanai*.*

**1. Tirgus uzraudzības plāni 2015.gadam - galvenās prioritātes**

**Z.Liepiņa** atklāj sēdi, informējot, ka visu uzraudzības iestāžu Tirgus uzraudzības programmas 2015.gadam ir saņemtas un apkopotas. Tirgus uzraudzības dalībnieki ir aicināti iepazīties ar tirgus uzraudzības programmām 2015.gadam, kā arī izteikt savu viedokli attiecībā uz šī brīža situāciju - ko vajadzētu uzsvērt, kas pietrūkst attiecībā uz sadarbību ar citām iestādēm, kādas ir prioritātes.

**L.Rinkule** norāda, ka nepieciešama aktīvāka tirgus uzraudzības iestāžu savstarpējā sadarbība. Nākamajā gadā uzraudzības pasākumi tiks veikti tādās jomās kā: 1.CO2 (oglekļa monoksīda) gāzes detektori (pašu iniciatīva), dūmu detektori (ES projekta ietvaros; tāpat norisināsies kampaņa sadarbībā ar Valsts ugunsdzēsības un glābšanas dienestu – kā izvēlēties un lietot dūmu detektorus); 2.Kāpņu testēšana (dati varētu būt saistoši Valsts Darba inspekcijai); 3.Gāzes baloni (aprites regulējums sadarbībā ar Valsts Policiju); 4.Ķīmiskās vielas (rezultāti varētu būt noderīgi Veselības inspekcijai); 5.Ugunsdzēšamo aparātu testēšana; 6.Nedrošu preču tirdzniecības kontrole internetā (OECD *Sweep* projekts; pārējās iestādes arī aicinātas pievienoties).

**J.Geduša** informē, ka Valsts Darba inspekcija plāno veikt būvniecības jomas uzņēmumu pārbaudi.

**Ģ.Kaņeps** norāda, ka līdz ar Valsts ieņēmumu dienesta (turpmāk – VID) paredzēto reorganizāciju Akcīzes pārvaldes uzraudzības funkcijas sākot no 01.04.2015 tiks nodotas VID Nodokļu kontroles pārvaldei.

**Padome nolemj**: Iestādes aicinātas pieņemt zināšanai sniegto informāciju un sadarboties kopīgi uzraugāmajās jomās.

**2. Baltijas valstu kopprojekts attiecībā uz robežkontrolēm**

**I.Valtere** ziņo, ka VID Muitas pārvalde organizēja Baltijas valstu muitas iestāžu un tirgus uzraudzības iestāžu sanāksmi, kuras mērķis ir vienveidot kontroles pasākumus uz robežas tirgus uzraudzības jomā, izmantojot vienotus kontroles pasākumu nodrošināšanas līdzekļus. Sanāksmē piedalījās arī pārstāvis no Patērētāju tiesību aizsardzības centra. Baltijas valstu muitas un tirgus uzraudzības iestāžu pārstāvji vienojās par plānu kontroles pasākumu nodrošināšanai: no 2015.gada janvāra sākuma līdz 2015.gada marta beigām (trīs mēnešu laikā) tiks veikta 100% kontrole četrām preču grupām: 1.Janvārī – atpūtas kuģi, ķiveres; 2.Februarī – elektroniskās rotaļlietas, skuteri; 3.Martā – LED spuldzes, prožektori, lampas. Eiropas Komisija piedalās projektā kā novērotājs.

**Padome nolemj**: Iestādes aicinātas pieņemt zināšanai sniegto informāciju.

**3. Jaunās likumdošanas iniciatīvas: pirotehnikas un tabakas direktīvu pārņemšana**

**A.Sudārs** ziņo, ka likumprojekts „Grozījumi Pirotehnisko izstrādājumu aprites likumā” (VSS – 929, 09.10.2014. prot. Nr.39, 7.§), ar kuru tiks pārņemta jaunā Eiropas Parlamenta un Padomes direktīva 2013/29/ES (2013.gada 12.jūnijs) par dalībvalstu tiesību aktu saskaņošanu attiecībā uz pirotehnisko izstrādājumu pieejamību tirgū (pārstrādāta redakcija), vēl jāsaskaņo ar atzinumus sniegušajām ministrijām (ar Ekonomikas ministriju notikušas vairākas saskaņošanas sanāksmes). Daļa direktīvas prasību tiks pārņemta arī atsevišķos Ministru kabineta noteikumos, kas ir sagatavoti, bet precizējami atkarībā no minētā likumprojekta redakcijas. Dalībvalstīm direktīvas prasības jāpārņem līdz 2015.gada 1.jūlijam. Ar noteikumu projektu paredzēts pārņemt arī Direktīvas 2014/58/ES, ar kuru saskaņā ar Eiropas Parlamenta un Padomes Direktīvu 2007/23/EK izveido pirotehnisko izstrādājumu izsekojamības sistēmu, prasības. Informē, ka 2015.gadā IeM plāno izstrādāt normatīvo aktu projektus, kas nepieciešami Direktīvas 2014/28/ES (2014.gada 26.februāris) par dalībvalstu tiesību aktu saskaņošanu attiecībā uz civilām vajadzībām paredzēto sprāgstvielu pieejamību tirgū un pārraudzību (pārstrādāta redakcija) prasību pārņemšanai.

**J.Zvejnieks** informē par jauniem sagatavotajiem tiesību aktiem saistībā ar Eiropas Parlamenta un Padomes direktīvu 2014/40/ES (2014. gada 3. aprīlis) par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK pārņemšanu, atsevišķas nianses vēl ir jāprecizē. Ir sagatavotas redakcijas likumā „Par tabakas izstrādājumu realizācijas, reklāmas un lietošanas ierobežošanu” un likumā „Par akcīzes nodokli”. Līdz galam jāizstrādā atsevišķi Ministru kabineta noteikumi, kas šobrīd atrodas tapšanas stadijā, attiecībā uz brīdinājuma izvietošanu uz iepakojuma un jaunajām prasībām attiecībā uz sastāva paziņošanu. Paredzams, ka publiskā apspriešana augstāk minētajiem grozījumiem notiks 2015.gada janvāra vidū/beigās.

**Padome nolemj**: Iestādes aicinātas pieņemt zināšanai sniegto informāciju.

**4. Grozījumi Preču un pakalpojumu drošuma likumā**

**L.Rinkule** ziņo par grozījumiem Preču un pakalpojumu drošuma likumā. Jaunie grozījumi paredz deleģējumu Ministru kabinetam noteikt speciālās prasības kādai atsevišķai preču vai pakalpojumu kategorijai, ja prece vai pakalpojums var radīt nopietnu risku cilvēka dzīvībai, veselībai, videi vai īpašumam. Jaunais deleģējums Preču un pakalpojumu drošuma likuma 8.1 pantā jau ticis izmantots jaunajai gāzes balonu aprites kārtībai. Tāpat grozījumi Preču un pakalpojumu drošuma likumā paredz, ka pakalpojumu drošuma vērtēšanā saistošas ir arī tirgus uzraudzības iestādes izstrādātās vadlīnijas; pašreiz PTAC ir izstrādājis divas vadlīnijas – slēpošanas trasēm un bērnu spēļu laukumiem. Tāpat uzraudzības iestādes ir tiesīgas ne tikai ņemt preču paraugus, bet arī veikt kontrolpirkumus, bez maksas izņemt preču paraugus uz robežas preču ekspertīzes veikšanai.

**Padome nolemj**: Iestādes aicinātas pieņemt zināšanai sniegto informāciju.

**5. Jaunā gāzes balonu aprites, uzraudzības un kontroles kārtība**

**E.Šaicāns** ziņo par jaunu regulējumu – Ministru kabineta 2014.gada 9.decembra noteikumiem Nr.755 „Gāzes balonu aprites, uzraudzības un kontroles kārtība”, kas stāsies spēkā 2015.gada 31.martā (tad arī no tirgus tiks izņemti GOS gāzes baloni; atļautais laiks GOS gāzes balonu tirgošanai – līdz 30.03.2015). Turpmāk gāzes balonu izplatītājiem būs jāreģistrējas Publiskajā reģistrā.

**Padome nolemj**: Iestādes aicinātas pieņemt zināšanai sniegto informāciju.

**6. RAPEX sistēmas jaunās prasības papildus preces identifikācijai**

**L.Rinkule** ziņo par Eiropas Komisijas izplatīto lūgumu RAPEX sistēmā sniegt datus preces papildus identifikācijai. Eiropas Komisija iesūtījusi kontrolsarakstu, kas būtu jāņem vērā uzraudzības iestādēm, ievadot RAPEX sistēmā informāciju par neatbilstošu ražojumu (informācija tiks nosūtīta dalībniekiem pēc sēdes). Iestādes ir aicinātas ņemt vērā jauno informāciju un izmantot turpmākajā darbā ar RAPEX sistēmu.

**Padome nolemj**: Iestādes aicinātas pieņemt zināšanai sniegto informāciju un izmantot ievadot RAPEX sistēmā informāciju par ražojumiem, kam konstatēts nopietns risks.

**7. Jaunās Eiropas Komisijas noteiktās prasības nacionālo tirgus uzraudzības plānu gatavošanai**

**D.Ločmele** ziņo par jauno Eiropas Komisijas izstrādāto veidlapu tirgus uzraudzības plānu sagatavošanai. To plānots sākt izmantot līdz ar nākamo periodu – no 2016.gada, un tajā tiks iekļauta informācija par tirgus uzraudzības iestāžu sadarbību, t.sk. arī par sadarbību ar muitu, RAPEX un ICSMS sistēmu izmantošanu tirgus uzraudzības iestāžu vidū, kā arī būs nepieciešams iekļaut rezultātus par iepriekšējā periodā veiktajiem tirgus uzraudzības pasākumiem. Pagaidām veidlapa pieejama tikai angļu valodā. Ekonomikas ministrija nosūtīs uzraudzības iestādēm veidlapas latvisko versiju, tiklīdz tā būs pieejama.

**Padome nolemj**: Iestādes aicinātas pieņemt zināšanai sniegto informāciju un izmantot jauno veidni, gatavojot plānus prioritāri uzraugāmajās jomās 2016.gadam.

**Sēdi slēdz plkst.15:45**

Valsts sekretāra vietniece Z.Liepiņa

Sēdi protokolēja M.Ivanova

M.Ivanova, 67013156

Margarita.Ivanova@em.gov.lv